ΚΑΝΟΝΙΣΜΟΣ (ΕΟΚ) αριθ. 958/92 ΤΗΣ ΕΠΙΤΡΟΠΗΣ της 14ης Απριλίου 1992 για την καθιέρωση κοινοτικής επιτήρησης εκ των προτέρων και εκ των υστέρων στις εισαγωγές ακατέργαστου αργιλίου του κωδικού ΣΟ 7601, καταγωγής των ανεξάρτητων κρατών που προέρχονται από την πρώην Σοβιετική Ένωση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1765/82 του Συμβουλίου της 30ής Ιουνίου 1982 περί του κοινού καθεστώτος που εφαρμόζεται στις εισαγωγές από χώρες κρατικού εμπορίου (1), όπως τροποποιήθηκε τελευταία από τον κανονισμό (ΕΟΚ) αριθ. 848/92 (2), και ιδίως το άρθρο 10,

Κατόπιν διαβουλεύσεων στο πλαίσιο της επιτροπής που συστάθηκε από των ανωτέρω κανονισμό,

Εκτιμώντας:

ότι η Επιτροπή έλαβε γνώση ότι οι εισαγωγές στην Κοινότητα ακατέργαστου αργιλίου όχι σε κράμα του κωδικού ΣΟ 7601 10 00, καταγωγής των ανεξάρτητων κρατών που προέρχονται από την πρώην Σοβιετική Ένωση (3), παρουσιάζουν ταχεία άνοδο που ενδέχεται να διαταράξει την κοινοτική αγορά αργιλίου και να επηρεάσει αρνητικά τη θέση των αντίστοιχων κοινοτικών παραγωγών- ότι, πράγματι, οι εν λόγω εισαγωγές αυξήθηκαν από 10 734 τόνους το 1988 σε 12 586 τόνους το 1990 και σε 122 957 τόνους το 1991-

ότι σύμφωνα με τα διαθέσιμα στοιχεία, η κατανάλωση των εν λόγω προϊόντων στην Κοινότητα σημείωσε ποικίλη εξέλιξη, από 3 912 900 τόνους το 1989 σε 4 022 600 τόνους το 1990 και 3 092 200 τόνους τους πρώτους εννέα μήνες του 1991-

ότι η κοινοτική βιομηχανία ομοειδών ή ανταγωνιστικών προϊόντων, που έχει εγκαταστάσεις σε όλα τα κράτη μέλη, υπογράμμισε ότι η θέση της έχει σταδιακά επιδεινωθεί μεταξύ του 1989 και 1991, όπως αποδεικνύουν οι ακόλουθοι οικονομικοί δείκτες:

- η παραγωγική ικανότητα μειώθηκε κατά 97 000 τόνους το 1991 και, σύμφωνα με μια πρώτη εκτίμηση, η προβλεπόμενη μείωση για το 1992 θα ανέλθει σε 298 000 τόνους,

- η συνολική παραγωγή των 2 371 700 τόνων το 1989 μειώθηκε σε 2 340 900 τόνους το 1990 και σε 1 680 300 τόνους τους πρώτους εννέα μήνες του 1991,

- οι πωλήσεις της κοινοτικής παραγωγής μειώθηκαν από 688 211 τόνους το 1989, σε 456 252 τόνους το 1990 και σε 228 611 τόνους τους πρώτους εννέα μήνες τους 1991,

- σημαντικά βιομηχανική αποθέματα δημιουργήθηκαν παράλληλα με τη μείωση των πωλήσεων και παρά την αυξημένη υποχρησιμοποίηση του παραγωγικού δυναμικού, που κυμαίνονται μεταξύ 1 576 000 τόνων το 1989, 1 522 000 τόνων το 1990 και 1 753 000 τόνων στα τέλη του 1991,

- ο ισολογισμός των επιχειρήσεων του τομέα εμφάνισε κατά τη διάρκεια της περιόδου 1989-1991, σημαντική ζημία- οι επενδυτικές προσπάθειες για την τεχνολογική ανανέωση και τον εκσυγχρονισμό των τομέων δεν επέφεραν τα αναμενόμενα αποτελέσματα-

ότι προκύπτει ότι 400 000 τόνοι αργιλίου καταγωγής των τρίτων αυτών χωρών θα αποθηκευθούν στην Ευρώπη, βάσει του καθεστώτος τελωνειακής αποταμίευσης, που βρίσκονται ως επί το πλείστον, στο έδαφος της Κοινότητας-

ότι η δυνατότητα εξαγωγών προς την Κοινότητα των ανεξάρτητων κρατών που προέρχονται από την πρώην Σοβιετική Ένωση εμφανίζεται αυξημένη λόγω της μείωσης της εγχώριας κατανάλωσης που οφείλεται σε εσωτερικές οικονομικές δυσχέρειες-

ότι η κατάσταση αυτή ενέχει τον κίνδυνο να προκαλέσει μεταγενέστερη αύξηση των εισαγωγών ακατέργαστου αργιλίου καταγωγής των χωρών αυτών προς την Κοινότητα και να αποβεί ζημιογόνος για τους αντίστοιχους κοινοτικούς παραγωγούς-

ότι, για την παρακολούθηση της εξέλιξης των τρεχουσών εισαγωγών και την ταχεία διερεύση ενδεχόμενων αρνητικών επιπτώσεων όσον αφορά τη θέση της αντίστοιχης κοινοτικής βιομηχανίας, κρίνεται σκόπιμη η καθιέρωση κοινοτικής επιτήρησης των προβλεπόμενων εισαγωγών και εκείνων που έχουν πραγματοποιηθεί-

ότι κρίνεται σκόπιμο να επεκταθεί η εν λόγω επιτήρηση και στα κράματα αργιλίου των κωδικών ΣΟ 7601 20 10 και 7601 20 90 και τούτο, προκειμένου να εξετασθεί το σύνολο των εισαγωγών ακατέργαστου αργιλίου και να αποφευχθούν έτσι ενδεχόμενες στρεβλώσεις του εμπορίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Από την 1η Μαΐου 1992, η θέση σε ελεύθερη κυκλοφορία στην Κοινότητα ακατέργαστου αργιλίου των κωδικών ΣΟ 7601 10 00, 7601 20 10 και 7601 20 90, καταγωγής των ανεξάρτητων κρατών που προέρχονται από την πρώην Σοβιετική Ένωση, αποτελεί αντικείμενο εκ των προτέρων και εκ των υστέρων κοινοτικής επιτήρησης, και τούτο σύμφωνα με τη διαδικασία που προβλέπεται από τα άρθρα 10 και 11 του κανονισμού (ΕΟΚ) αριθ. 1785/82.

Άρθρο 2

1. Η θέση σε ελεύθερη κυκλοφορία σε ένα κράτος μέλος των προϊόντων που αναφέρονται στο άρθρο 1 υπόκειται στην προσκόμιση παραστατικού εισαγωγής που εκδίδεται από τις αρμόδιες αρχές του κράτους μέλους εισαγωγής.

2. Το παραστατικό εισαγωγής της παραγράφου 1 εκδίδει αυτόματα η αρμόδια αρχή του κράτους μέλους εισαγωγής, ατελώς, για οποιαδήποτε ποσότητα, εντός μεγίστης προθεσμίας πέντε εργάσιμων ημερών από την ημερομηνία υποβολής της αίτησης του κοινοτικού εισαγωγέα, ανεξαρτήτως του τόπου εγκατάστασης στην Κοινότητα.

Το παραστατικό εισαγωγής μπορεί να χρησιμοποιηθεί επί τρεις μήνες από την ημερομηνία παραλαβής του από τον εισαγωγέα.

3. Η αίτηση που υποβάλλει ο εισαγωγέας πρέπει να αναφέρει τα ακόλουθα:

α) το όνομα και τη διεύθυνση του εισαγωγέα και του εξαγωγέα-

β) την περιγραφή του προϊόντος με τα ακόλουθα στοιχεία:

- εμπορική ονομασία,

- αντίστοιχο κωδικό ΣΟ,

- χώρα καταγωγής,

- χώρα προέλευσης-

γ) την τιμή, συνολική και κατά μονάδα, ελεύθερο στα σύνορα, καθώς και την ποσότητα του προϊόντος σε τόνους-

δ) την ημερομηνία και τον προβλεπόμενο τόπο εισαγωγής.

Άρθρο 3

Τα κράτη μέλη ανακοινώνουν στην Επιτροπή εντός των δέκα πρώτων ημερών κάθε μήνα τα ακόλουθα:

- τις ποσότητες και τα ποσά υπολογισμένα βάσει της τιμής cif για τα οποία έχουν εκδοθεί τα παραστατικά εισαγωγής κατά τη διάρκεια του προηγούμενου μήνα,

- τις πραγματοποιηθείσες εισαγωγές κατά τη διάρκεια του προηγούμενου μήνα.

Οι ανακοινώσεις των κρατών μελών κατανέμονται κατά προϊόν και κατά χώρα καταγωγής.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Μαΐου 1992 μέχρι τις 31 Δεκεμβρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Απριλίου 1992. Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 195 της 5. 7. 1982, σ. 1. (2) ΕΕ αριθ. L 89 της 4. 4. 1992, σ. 1. (3) Αρμενία, Αζερμπαϊτζάν, Λευκορωσία, Γεωργία, Καζακστάν, Κιργιζία, Μολδαβία, Ρωσία, Τατζικιστάν, Τουρκμενιστάν, Ουζμπεκιστάν, Ουκρανία.